Okresná prokuratúra Bratislava IV 
Hanulova 9/A, 844 61 Bratislava 42 	

Sp. zn. : 2 Pv 334/13/1104	Bratislava IV, 8.1.2015
EEČ : 2-11-1-2015

U Z N E S E N I E

Trestná vec:	obvinený XXXXX 
Prečin:	Ohrozenie pod vplyvom návykovej látky podľa § 289 odsek 3 písmeno c Trestného zákona číslo 300/2005 Zbierky zákonov v znení zákona číslo 334/2012 Zbierky zákonov

Rozhodol: 	prokurátorka Okresnej prokuratúry Bratislava IV
Podľa § 215 odsek 1 písmeno d (§ 9 odsek 1 písmeno d) Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
dňa 03.06.2013 v čase o 18:20 h v Bratislave po Sološnickej ulici po predchádzajúcom požití alkoholu viedol ako vodič osobné motorové vozidlo zn. XXXXX, čím porušil ustanovenie § 4 ods. 2 písm. c/ Zákona č. 8/2009 Z. z. o cestnej premávke a o zmene a doplnení niektorých zákonov, pričom sa dostatočne nevenoval vedeniu vozidla, čím porušil ustanovenie § 4 ods. 1 písm. c/ Zákona č. 8/2009 Z. z. o cestnej premávke, v dôsledku čoho narazil do oplotenia rodinného domu na Sološnickej ul. č. 66 a následne do osobného motorového vozidla zn. XXXXX ktoré bolo zaparkované pred domom č. 79, pri dopravnej nehode k zraneniu osôb nedošlo a u obvineného bola následnou dychovou skúškou zistená prítomnosť alkoholu v dychu prístrojom Dräger 7410, číslo ARPE-0569, v množstve 1,67 mg/l a opakovanou skúškou v množstve 1,72 mg/l, na vozidle zn. XXXXX, ktorého vlastníkom je spoločnosť XXXXX, vznikla škoda v predbežnej výške 2.500,- €, na vozidle zn. XXXXX ktorého vlastníkom je XXXXX, XXXXX, trvale bytom XXXXX, XXXXX, vznikla škoda v predbežnej výške 4.000,- € a na oplotení rodinného domu na Sološnickej ul. č. XXXXX, ktorého vlastníkom je XXXXX, nar. XXXXX, trvale bytom XXXXX, XXXXX vznikla škoda v predbežnej výške 300,- €,

lebo je trestné stíhanie neprípustné podľa § 9 odsek 1 písmeno d

Odôvodnenie:
	Poverený príslušník Krajského dopravného inšpektorátu KR PZ Bratislava dňa 29.12.2014 predložil v trestnej veci obvineného XXXXX vyšetrovací spis s návrhom na zastavenie trestného stíhania z dôvodu, že obvinený dňa 09.11.2014 zomrel. Preskúmaním spisu som zistila, že návrh policajta je dôvodný, pričom v rámci skráteného vyšetrovania boli vykonané tieto dôkazy. 
	Obvinený XXXXX bol ku skutku vypočutý dňa 17.10.2014, pričom vypovedal, že v deň skutku požíval alkohol v nejakom bare. V podvečerných hodinách chcel ísť k rodičom, ktorí bývajú na Sološnickej ulici, preto nasadol do auta XXXXX, ktoré mal zaparkované pred barom. Vlastníkom vozidla je firma jeho kamaráta. Vedel, že mal vypité, napriek tomu sa rozhodol viesť vozidlo. Cítil sa dobre, nemotala sa mu hlava, nebol unavený. Vozidlo bolo v dobrom technickom stave. Asi 100 m pred domom rodičov sa mu zatmelo v hlave a narazil do múrika po ľavej strane cesty. Odtiaľ ho odhodilo vpravo, kde narazil do tam zaparkovaného vozidla zn. XXXXX. Vystúpil z auta a zostal na mieste čakať políciu, ktorú privolal kamarát XXXXX, do ktorého auta narazil. Podrobil sa dychovej skúške na alkohol a nafúkal. 
	V rámci skráteného vyšetrovania boli vypočutí poškodení XXXXX, vlastník poškodeného motorového vozidla zn. XXXXX XXXXX, ktorej bola pri nehode poškodená vchodová brána, XXXXX, splnomocnenkyňa Slovenskej kancelárie poisťovateľov, XXXXX XXXXX, konateľka spoločnosti XXXXX, na ktorú je evidované motorové vozidlo zn. XXXXX, ktorí sa vyjadrili ku skutku, výške spôsobenej škode na majetku a vozidlách, ktorá bola predbežne ustálená na sumu 936,62 € a jej náhrade. Vzhľadom na výšku spôsobenej škody, ktorá nedosiahla výšku škody väčšej, by v ďalšom konaní prichádzalo prekvalifikovanie skutku na prečin ohrozovania pod vplyvom návykovej látky podľa § 289 ods. 1 Trestného zákona. 
	Z listinných dôkazov sa v spise nachádzajú záznam dopravnej nehody z 03.06.2013, správa o výsledku objasňovania priestupku z 03.06.2014, zápisy o dychových skúškach vykonaných obvineným dňa 03.06.2013 v čase o 19.43 h s nameranou hodnotou1,67 mg/l a v čase o 20.08 s nameranou hodnotou 1,72 mg/l, potvrdenie o zadržaní vodičského oprávnenia, evidenčná karta vodiča - obvineného, evidenčné karty vozidiel, fotodokumentácia z miesta nehody. Na č.l. 102 spisu sa nachádza úmrtný list č. XXXXX, ktorý preukazuj, že obvinený XXXXX, nar. XXXXX dňa 09.11.2014 zomrel. 
	Na základe doposiaľ vykonaných dôkazov je preukázané, že obvinený XXXXX dňa 03.06.2013 vo večerných hodinách viedol motorové vozidlo po predchádzajúcom požití alkoholických nápojov, pričom v dôsledku množstva požitého alkoholu nebol spôsobilý vozidlo viesť bezpečne a v dôsledku takéhoto stavu zapríčinil dopravnú nehodu, pri ktorej spôsobil škodu na majetku. Bolo teda bez pochýb preukázané, že sa skutok stal, je trestným činom a jeho páchateľom je obvinený XXXXX. Keďže však obvinený dňa 09.11.2014 zomrel, čo preukazuje v spise založený úmrtný list, ďalšie trestné stíhanie v tejto veci je neprípustné. 

	Podľa § 215 ods. 1 písm. d/ Trestného poriadku prokurátor zastaví trestné stíhanie, ak je trestné stíhanie neprípustné podľa § 9. 
	Podľa § 9 ods. 1 písm. d/ Trestného poriadku trestné stíhanie nemožno začať, a ak už bolo začaté, nemožno v ňom pokračovať a musí byť zastavené, proti tomu, kto zomrel alebo bol vyhlásený za mŕtveho. 

	S poukazom na uvedené skutočnosti som rozhodla o zastavení trestného stíhania obvineného XXXXX podľa § 215 ods. 1 písm. d/ Trestného poriadku.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Monika Zámečníková
prokurátorka